Tom Behnke (FRI), 2000-10-12:
Frihed 2000 har jo traditionelt og gentagne gange under førstebehandlingen af lovforslag om indfødsrets meddelelse her tilkendegivet, hvad det er for kriterier, vi mener der skal være opfyldt, for at man kan opnå dansk statsborgerskab, og det er jo ganske velkendt, hvad det er for kriterier, vi mener at man skal opfylde for at kunne opnå dansk statsborgerskab. Det er jo for det første, at man har holdt sig fri af kriminalitet.
Det må være helt grundlæggende, at man viser så stærk en interesse i det danske samfund, og at man viser så stærk en interesse i at blive dansk statsborger, at man afholder sig fra at begå kriminalitet.
Det andet, der er ret væsentligt, er, at man som udlænding her i landet, der ønsker at blive dansk statsborger, beviser, at man er i stand til at forsørge sig selv.
Det må være helt grundlæggende, at det er noget, man er i stand til; at man har gjort så meget for at blive integreret i det danske samfund, at man for det første kan sproget, så man kan begå sig, og dernæst at man er i stand til at forsørge sig selv.
Og så som det, jeg nævnte først, at man afholder sig fra at begå kriminalitet.
De kriterier mener vi er helt elementære, og de burde være elementære.
Kriterierne bliver jo til en vis grad opfyldt af det kontorcirkulære, som et flertal af partier er nået frem til - til en vis grad - men det er jo kun helt perifert, og det er jo kun, når vi taler om de helt ekstreme sager.
Vi vil derfor stille de spørgsmål, vi plejer: Hvad er det for nogle af ansøgerne, som ikke opfylder de kriterier, vi mener at der skal være?
Det antal er jo stadigt stigende.
Da vi for 4 år siden lavede beregninger, en fremskrivning af, hvordan udviklingen vil blive i fremtiden, var vi selv klar over, at det godt kunne være, at vi havde været lidt for flotte i vores fremskrivninger, det kunne godt være, det ikke blev helt så store tal, som vi var nået frem til.
Men i dag, hvor vi her hen over sommeren har lavet en opfølgning på vores beregninger og efterregnet, hvordan det så gik, og lavet nye fremskrivninger, må vi sige, at selv om vi jo egentlig troede, at vores tal måske var lidt for høje, har udviklingen vist, at det var de ikke.
Vores fremskrivninger var for lave. Antallet af udlændinge, der kommer til Danmark, og antallet af udlændinge, der opnår dansk statsborgerskab, er væsentlig større, end vi overhovedet havde kunnet beregne os frem til. Ikke at det i sig selv er et problem, det behøver det ikke at være.
Det ville vi i hvert fald aldrig nogen sinde kunne blive enige om her i Folketinget at det er.
Men det er ret væsentligt, at Folketinget som parlament her i landet - valgt af den danske befolkning til at administrere det her land - gør sig klart, at det er den udvikling, der sker.
Er man indstillet på det?
Og er man så i øvrigt klar til at tage den udfordring, det er?
For det er en meget, meget stor udfordring. Vi har i Frihed 2000 den opfattelse, at det er helt fint, at der kommer udlændinge her til landet, det er helt fint, at der er udlændingene, der bliver integreret i det danske samfund, og som opnår dansk statsborgerskab.
Men vi er bekymrede over det antal, det sker med over den tidshorisont, vi taler om.
Det er synd for den danske befolkning, men det er sandelig også synd for de udlændinge, der kommer hertil, og som godt kan finde ud af at opføre sig ordentligt, og som gerne vil integreres i det danske samfund og gerne vil yde en indsats.
Det er synd, at vi tillader
Vi har også den opfattelse, at det ville være til stor gavn for de udlændinge, der kommer her til landet, og som godt kan opføre sig ordentligt, at man var langt mere konsekvent over for de udlændinge, der ikke kan opføre sig ordentligt.
Vi mener, at man simpelt hen skulle meddele dem, der begår grov kriminalitet: Tak for denne gang, I har nu selv bedt om at få lov til at forlade landet, og det hjælper vi jer gerne med.
Det ville stille udlændinge i et helt andet lys her i landet.
Det synes vi at man skulle diskutere, måske ikke under det her forslag, for det ville være at gå for vidt, men den diskussion kommer formentlig under en forespørgselsdebat eller lignende i Folketinget på et andet tidspunkt.
Her taler vi udelukkende om: Hvem skal have dansk statsborgerskab, og hvor mange skal have dansk statsborgerskab? Vi har i Frihed 2000 den opfattelse, at det er helt fint, at udlændinge får dansk statsborgerskab, hvis de i øvrigt opfylder de kriterier, vi mener der skal lægges til grund.
Det har vi ingen problemer med.
Men vi har problemer med, at der er udlændinge, som
f.eks. på nogle af de sidste forslag, vi har behandlet, der kan blive dømt for at have begået voldtægt og efterfølgende blive belønnet med dansk statsborgerskab.
Det synes vi er stærkt problematisk, og derfor vil vi stille ændringsforslag om, at den type kriminelle personer udgår.
De skal simpelt hen ikke have lov til at opnå dansk statsborgerskab.